謝蓋晞之餉筆仍酬以古壽春石刻金剛經
作者：敖陶孫
朝代：宋

paragraphs: 詩人貴筆精，如射得矢同。
有筆仍工書，如矢入彀中。
先從鼠乞鬚，次論腰到蜂。
平生竹林交，未數阮仲容。
住逢蔡邕書，三日清我胸。
還臨晉賢帖，明眼搏赤熊。
規摹到晚唐，戰手驚揚風。
興來欲捉筆，趯若螽在蛩。
夢想諸葛誠，腰錢走江東。
霜氣侵短褐，十日守兔蹤。
故人知我鄉，孤峰禿玉融。
遣到管城子，令補麟趾終。
驕豪始入手，廩如控奸雄。
竊擬專賞罰，爵之中書公。
何以報嘉恵，古壽碑色空。
字方蘭亭逸，墨比頭陀濃。
君家閲古脚，今日聊會逢。
更待黑蚍蜉，滿紙昏花濛。